Ekkert pláss fyrir vesen - allir í stuði
Kristján Freyr Halldórsson,  rokkstjóri tónlistarhátíðarinnar Aldrei fór ég suður sem haldin er á Ísafirði um páskahelgina, segir skemmtanahald hafa heppnast með miklum ágætum í ár. Stemningin hafi verið afslöppuð en samt hafi verið mikið stuð.
"Þetta var allt eins og í einhverju ævintýri. Veðrið var mjög gott og fólk skemmti sér svo fallega. Gæslan hjá okkur var mjög ánægð og lögreglan kom og ræddi við gesti og gangandi og var líka afslöppuð. Þetta var eins og best verður á kosið," segir Kristján í samtali við mbl.is þar sem hann er að ganga frá en hátíðinni lauk í nótt.
Skemmtanahaldið fór vel fram og engin ólæti eða vesen kom upp að sögn Kristjáns.  "Við sáum bros á hverju einasta andliti og við erum sömuleiðis í sjöunda himni og skemmtum okkur frábærlega. Aldrei fór ég suður er fjölskylduhátíð og þetta er hvorki staður né stund fyrir vesen. "
Kristján setti hátíðina á föstudag og bað fólk um að hafa Vöffin þrjú í huga; virðingu, veitingasölu og vera í góðum fíling. "Í fyrsta lagi snýst þetta um að bera virðingu fyrir öðru fólki. Í öðru lagi skiptir það okkur, sem bjóðum upp á ókeypis tónleikahátíð, miklu að fólk versli veitingar og varning á staðnum og í þriðja lagi að fólk sé í góðum fíling. Ég held að þetta hafi virkað mjög vel."
Hann segir að mikill og góður hópur haldi utan um hátíðina á Ísafirði. " Þetta er orðinn svo mikill partur af samfélaginu að nánast hver einasti maður kemur með einum eða öðrum hætti að hátíðina. Það finnst okkur fegurðin við Aldrei fór ég suður."
Kristján Freyr Halldórsson,  rokkstjóri tónlistarhátíðarinnar Aldrei fór ég suður sem haldin er á Ísafirði um páskahelgina, segir skemmtanahald hafa heppnast með miklum ágætum í ár.
Stemningin hafi verið afslöppuð en samt hafi verið mikið stuð.
Skemmtanahaldið fór vel fram og engin ólæti eða vesen kom upp að sögn Kristjáns.
Kristján setti hátíðina á föstudag og bað fólk um að hafa Vöffin þrjú í huga; virðingu, veitingasölu og vera í góðum fíling.
Hann segir að mikill og góður hópur haldi utan um hátíðina á Ísafirði.